
Potenciometriás ionszelektív mikroelektródok fejlesztése vízminták baktériumtartalmának meghatározására

A különböző vízminták (felszíni vizek, esővizek) ionos összetételéhez számos fontos minőségi jellemző (pH, keménység, sótartalom és nitráttartalom) kapcsolható. A folyamatos monitorálás és mérés gyakorlatilag minden releváns ionra megvalósítható rendkívül költséghatékonyan és egyszerűen potenciometriásan ionszelektív elektródokkal. Ugyanakkor a vizek egyéb minőségi jellemzőit, mint például a kiemelt jelentőségű bakteriális szennyezettség vizsgálatát a helyszínen jellemzően költségesen vagy relatíve hosszabb idő alatt (~ 48 óra) lehet meghatározni, tipikusan az ún. koliform baktériumok (pl. kólibaktérium - Escherichia coli) mennyiségének mérésén keresztül. Különösen előnyös lenne egy olyan multiplex mérési platform kialakítása, amely lehetővé teszi az ionos összetétellel kapcsolatos tulajdonságok mérése mellett a baktériumok gyors meghatározását is ionszelektív elektródokkal. Ennek megfelelően kutatásom során célul tűztem ki az E. coli baktériumok potenciometriás detektálási lehetőségének vizsgálatát.
A koliform baktériumok esetén gyakran alkalmazott kimutatási technika a β-galaktozidáz (GAL) enzimtartalom mérése. Kutatómunkámban a GAL ezim méréséhez a 6,8–difluoro–4-metilumbelliferil–β–D–galaktopiranozid (DIFMUG) szubsztrátot választottam, amelyből az enzim hatására olyan lipofil anion keletkezik, amely szelektíven meghatározható potenciometriás anioncserélő elektróddal hidrofil szervetlen anionok jelenlétében is.
Első lépésben anionszelektív elektródokat fejlesztettem, hogy alkalmazhatóak legyenek az enzimreakcióban keletkezett DIFMU anionok mérésére. Az anionszelektív membrán összetételének optimalizálását követően az ionszelektív elektródok miniatürizálását dolgoztam ki, ami lehetővé tette, hogy a méréseket rendkívül kis mintatérfogatban (~ 200 µl) végezhessem. A mikroelektródok lehetőséget adtak az enzimreakciók folyamatos időbeli nyomon követésére is és alkalmasak voltak β-galaktozidáz tartalmú oldatokban az enzim aktivitás meghatározására akár 0,02 mU szintig. Ezt követően valós baktérium mintákon teszteltem a rendszert. Az enzimaktivitás méréséhez ki kellett dolgoznom a baktériumok lizálását oly módon, hogy az megvalósítható legyen helyszíni mérés során, valamint kompatibilis legyen a potenciometriáás mérési módszerrel. A lízis optimalizálását követően a mikroelektródokat sikerrel alkalmaztam baktériumok jelenlétének kimutatására valós E. coli mintából, valamint egy kereskedelmi forgalomban kapható probiotikumból (LXR Mikrobiom Komplex kapszula) is.



